Papersnake/gushiwen huggingface dataset:
云杜馆 其二
冯敏昌（清代）

交穷览异方，忘此为楚越。危动众不应，隐忍余不发。

余闻古贤达，先世常遁佚。观其所蕴异，保焉则终吉。

郫上田一廛，昔者杨季室。子云龙蛇志，昌辞早慕屈。

吾观反骚作，意胜草元日。亦复胜献赋，长杨羽猎笔。

投阁固哂众，执戟已嗤黜。何如岷山阳，终念守沈郁。
建平县道中
项安世（宋代）

糖甖花开官路香，客子欲归官路长。
稻田水足新秧黄，小麦吐路南风凉。
村村煮酒开官坊，家家禁忌障朁房。
门前健妇能招商，茗碗角铒邀人赏。
若无横赋深剥床，我欲间舍鸡林乡。
少潜兄再立昼锦坊伯中弟有诗次韵
楼钥（宋代）

东楼旧日史君家，盛德于今说孟嘉。
昼锦门墙再兴起，乌衣巷陌倍辉华。
虽无催氏联三戟，肯学杨家簇五花。
尤喜桂枝香不断，藏书满屋是生涯。
遗陈毡头
张圆觉（宋代）

释氏三千金世界，道士十二玉楼台。不知云鹤今何处，空使毡头夜卧阶。
上滩
何士循（清代）

送人不断青山青，舟行如马江流澄。舵师辨水苦未能，轰然地轴翻雷霆。

船尾一呼船首应，一篙齐以一肩撑。乱篙刺水水欲腾，乱石抵篙如相争。

一夫跃入推以肱，十夫齐跃声𥔀。或扛以木牵以縆，直似洪钟撞寸莛。

气急声嘶力不胜，上滩乃如天难升。四山日落烟冥冥，江风吹过鱼龙腥。

有客兀坐如枯僧，为言舵师舟且停。诘朝辨水重扬舲，舵师无语双目瞪，篷底荧荧明寒镫。
写画寄良夫
周砥（元代）

山馆风清白日凉，砚池水满墨花香。青藤三尺清如玉，閒写乔松近石塘。
齐连称、管至父之乱
左丘明（先秦）

齐侯使连称、管至父戍葵丘。瓜时而往，曰： “及瓜而代。”期戍，公问（消息，指替换的命令）不至。请代，弗许；故谋作乱。僖公（襄公之父）之母弟曰夷仲年，生公孙无知（齐庄公之孙，所以称公孙，无知是名），有宠于僖公，衣服礼秩（礼秩：待遇的等级，即礼数品秩等项待遇）如适（“适”同“嫡”，正妻所生的长子。这里指太子）。襄公绌（同黜，降低待遇）之，二人因之以作乱。连称有从妹，在公宫，无宠；使间（间：刺探情况）公，曰：“捷，吾以女为夫人。”冬十二月，齐侯游于姑棼，遂田于贝丘。见大豕，从者曰：“公子彭生（以前被襄公屈杀者）也。”公怒曰：“彭生敢见！”射之，豕人立而啼。公惧，坠于车，伤足丧屦。反，属屦于徒人（徒人，宫中供役使的小臣）费，弗得，鞭之，见血。走出，遇贼于门，劫而束之。费曰：“我奚御哉！”袒而示之背，信之。费请先入，伏公而出，斗，死于门中。石之纷如死于阶下。遂入，杀孟阳（伪装襄公躺在床上替死）于床。曰：“非君也，不类。”见公之足于户下，遂弑之，而立无知。
自嘲
陆游（宋代）

夜作看固梦，朝赋饮酒诗，吾梦固忘矣，诗亦聊自欺。
荒园无隹固，牵牛漫疏篱。
给酒月四斗，一觞难屡持。
悲欢有定数，未至谁得知？愿从大钧问：一笑在何时？
佳辰
毕仲游（宋代）

春风雪中来，吹我堂上茵。斑衣次命服，左右如卿云。

芳樽洗复酌，再拜属吾亲。亲年如大家，四子十二孙。

子孙亦何事，忠孝而能文。请看今世愿，不必辞贱贫。

三牲苦易得，轩冕祇荣身。愿以五百岁，献母为一春。
竹窗
王安石（宋代）

竹窗红苋两三根，山色遥供水际门。
只我近知墙下路，能将屐齿记苔痕。
支硎山再送文交木太守
朱存理（明代）

崇岭达深邃，芳漪激寒泉。言寻支公踪，阅历成千年。

鹤飞远青冥，有亭尚岿然。草木属孟夏，山水尤清妍。

祖饯此云再，广林启长筵。
冠胜轩
顾逢（宋代）

六桥多少景，尽在倚栏中。
佳处无如此，看来总不同。
湖光四时别，山影半江空。
图尽天开出，人间笔未工。
将归山招冰僧
卢仝（唐代）

买得一片田，济源花洞前。千里石壁坼，一条流泌泉。

青松盘樛枝，森森上插青冥天。枝上有□猿，

宿处近鹤巢，清唳孤吟声相交。月轮下射空洞响，

丝篁成韵风萧萧。我心尘外心，爱此尘外物。

欲结尘外交，苦无尘外骨。泌泉有冰公，心静见真佛。

可结尘外交，占此松与月。
徐仪宾世鸣彤管纪贤题赠长歌
谢榛（明代）

宫花玉叶丽且鲜，广庭日煖横瑞烟。琴瑟能调正声协，双鸾对舞何翩翩。

翠帘绣阁春相连，有女窈窕侍琼筵。仙桃结子钟仙气，红芳萎落回风前。

朱弦变调入悽惨，漳水呜咽流溅溅。郡君含悽心更悬，明珠掌中殊可怜。

朝亲盥栉出枣栗，眼看长大垂髫年。恨不仰摘星辰助文字，青云悠悠上在天。

苞凤祥麟俱世网，徐卿国琛得永传，拟标彤管闺中贤。

自古佳人几愁绝，不妒蛾眉汉宫月。
酬余求之二首
裘万顷（宋代）

雨后轩窗无一尘，窗前松竹更清新。
不妨踏遍莓苔地，遗我青鞋有故人。
同茅山人过胡上舍园亭作
胡应麟（明代）

面面珠帘护绿萝，平湖十里漾清波。长风广榭飘梧竹，细雨孤亭拆芰荷。

愁绪顿随秋色远，赏心殊为暮凉多。相逢大有高阳兴，不驻征骖奈尔何。
长江万里图（将归武昌，自赋二首）
丁鹤年（元代）

长啸还江国，迟回别海乡。
春潮如有意，相送过浔阳。
题漪园
弘历（清代）

峰分南屏峰，水占西湖水。竹阁与柏堂，或自苏诗拟。

明圣景无边，左右逢源取。维舟一朅览，位置殊清美。

两字题漪园，记予初到此。
题赵文敏画谢幼舆丘壑图
邓榆（清代）

一丘一壑绝尘坌，坐看前山出白云。可使玉堂挥翰手，却疑大小李将军。
游石桥寄郭庭晦
毛滂（宋代）

乱峰攒剑护清幽，万壑云烟暮不收。
欲就诗坛借旗鼓，为君争取一桥秋。
席上口占和使君韵二首 其二
洪刍（宋代）

莺歌蝶舞更红裙，端与东山作主人。竹马儿童扶杖老，争随千骑去行春。
夜雨二首 其二
朱淑真（宋代）

明朝春在雨中看，心碎檐声点滴间。踪有酒能消熟恨，宁无花解怨生寒。
和人山居
胡宿（宋代）

翠柏荫山庄，岩扃四序凉。歌攀牛角远，啸引凤音长。

夕膳烹葵熟，春杯切桂香。列侯生计在，千户橘含霜。
先天易吟三十首
方回（元代）

首言天地易，次语赞羲皇。
系传谁精玩，先看第一章。
和文远以作醮相疏
杨万里（宋代）

涉夏天勤雨，今年定有秋。
试思冲热出，何似带泥游。
轩冕关庄子，江湖著魏牟。
高人香火里，也到酒边不。
中秋娄元善家赏月限韵二首 其一
王弼（明代）

草堂秋半气如冬，孤月飞来海上峰。兴在据床知庾老，时经剥枣念豳农。

露华拂曙惊仙鹊，河彩当空动玉龙。绝景此时真一快，豪吟还拟奋诗庸。
归自江阴寄蒋知郡汪签判
仲并（宋代）

维舟江口未栖鸦，急趁飞觞一笑哗。
旋喜使君倾皂盖，尽从醉笑堕乌纱。
高城不记人分袂，短棹空随月到家。
尚欲趋陪连夜饮，东篱容有后开花。
故宫使待制侍郎陈公挽词二首
韩元吉（宋代）

政誉京江口，威名岘首山。
折冲章贡外，制胜汉淮间。
零落金闺彦，凄凉玉笋班。
文章与功业，未老竟长閒。
送萧炼师入四明山
孟郊（唐代）

闲于独鹤心，大于高松年。迥出万物表，高栖四明巅。

千寻直裂峰，百尺倒泻泉。绛雪为我饭，白云为我田。

静言不语俗，灵踪时步天。
元夕过僧寺
胤禛（清代）

步入东林月满坛，逶迤曲径绕平栏。禅心清净尘心远，灯影幽微幡影寒。

香煮玉泉分茗椀，静依宝筏坐蒲团。庙堂不系偷闲客，得向宗门举话端。
流花亭
俞纯父（宋代）

山溪穷洞府，江岸绕楼闉。
晓艳尝迷客，飞香尚袭人。
凭高能赋远，祖别重伤春。
莫惜离歌醉，曾闻上玉津。
朝中措
李慈铭（清代）

一年无事为花忙，赢得几春光。卖到街头红药，正看绿树阴长。

桃先桃后，梅棠杏李，次第丁香。为问先生日历，只馀花事本章。
品令·茶词
黄庭坚（宋代）

凤舞团团饼。恨分破、教孤令。金渠体净，只轮慢碾，玉尘光莹。汤响松风，早减了、二分酒病。
味浓香永。醉乡路、成佳境。恰如灯下，故人万里，归来对影。口不能言，心下快活自省。
偈十六首 其十三
释士圭（宋代）

老禅不打鼓山鼓，送老来看雁范山。杰阁重楼都不见，溪边茅屋两三间。
哀汤与立父
王之道（宋代）

薄俗久不竞，丘园多逸民。
闻君轻去世，令我重沾巾。
一梦苕溪晓，千年石堵春。
人情不能已，南望哭江滨。
和微之诗二十三首。和知非
白居易（唐代）

因君知非问，诠较天下事。第一莫若禅，第二无如醉。

禅能泯人我，醉可忘荣悴。与君次第言，为我少留意。

儒教重礼法，道家养神气。重礼足滋彰，养神多避忌。

不如学禅定，中有甚深味。旷廓了如空，澄凝胜于睡。

屏除默默念，销尽悠悠思。春无伤春心，秋无感秋泪。

坐成真谛乐，如受空王赐。既得脱尘劳，兼应离惭愧。

除禅其次醉，此说非无谓。一酌机即忘，三杯性咸遂。

逐臣去室妇，降虏败军帅。思苦膏火煎，忧深扃锁秘。

须凭百杯沃，莫惜千金费。便似罩中鱼，脱飞生两翅。

劝君虽老大，逢酒莫回避。不然即学禅，两途同一致。
赋得南风之薰
弘历（清代）

恊帝光轩顼，亮天钦始终。爰兴大鹿野，乃抚五弦桐。

心忖传将手，表扬蕴以中。人声询右孝，诗语造南风。

念念廑民隐，言言企化崇。财期九功叙，愠解万方融。

在位虞宾让，来仪凤鸟翀。烂然八伯进，景仰敢希同。
立夏日雨中集城西书院
叶矫然（清代）

鵁鶄逐子伯劳飞，天淡云浓夕照微。
劝汝东风一杯酒，明年春色早言归。
寄题寒山旧庐追次桐城张文端韵为钱唐陆
沈叔埏（清代）

吴山佳处占斯丘，雅称闲居与客游。竹笕分泉仍入户，松梢挂月自当楼。

无端石势千寻耸，不尽江声一片流。莫问南园谁作记，到来肯为古人愁。
春夜忆萧子真
孟郊（唐代）

半夜不成寐，灯尽又无月。独向阶前立，子规啼不歇。

况我有金兰，忽尔为胡越。争得明镜中，久长无白发。
偈颂六十七首
释原妙（宋代）

师子窟，师子吼。
师子儿，无前后。
蓦然直下翻身，便解人前开口。
松山杏山二首 其一
何栻（清代）

冰花蹴碎马蹄僵，日薄尘昏旧战场。风挟怒涛驰万虎，石衔残战卧千羊。

驱丁自获天神助，卸甲非关地势强。胜负由来无定局，莫将众寡决兴亡。
宿青山馆
许棠（唐代）

下马青山下，无言有所思。云藏李白墓，苔暗谢公诗。

烈烧飞荒野，栖凫宿广陂。东来与西去，皆是不闲时。
题作么茆屋
释函可（明代）

手结枯茆傍古幢，篱边流水亦淙淙。只愁云扰常关户，为爱山多尽著窗。

日午拾柴煨破罐，夜深把卷对残缸。山中豺虎原无毒，长护烟霞不用降。
一落索
杨泽民（宋代）

水与东风俱秀。一池春皱。满庭花卉尽芳菲，只有朵、江梅瘦。

谱里知名自久。真情难有。纵然时下有真情，又还似、章台柳。
陪刘学录岩壑之游次韵 其二
陈宓（宋代）

山路嵚𡼭戒足趋，万竿绕径自萧疏。世间何事真堪羡，月壑云岩卧读书。
敷净人求僧赞
陆游（宋代）

光薙头，净洗钵，头头拈起头头活。
有时与，有时奪，受用现前活活活。
敷道者，一短褐，欠箇什麽更要恶水泼。
将错就错也不妨，只在檀那轻手撥。
寄题张正国斗斋 其一
陈文蔚（宋代）

几人大厦室庐窘，之子数椽天地宽。醉里挥毫诗胆大，不悬金印老江干。
满江红（约斋同席用马庄父韵）
徐安国（宋代）

挥手华堂，重整顿、选花场屋。撩鼻观、飞浮杂沓，异香芬馥。金缕尚馀闲态度，冰姿早作新妆束。恨尊前、缺典费思量，无松竹。蜂蝶恨，何时足。桃李怨，成粗俗。为情深、拚了一生愁独。菊信谩劳频探问，兰心未许相随逐。想从今、无暇劚蔷薇，鉏罂粟。
送敏中归豳宁幕
白居易（唐代）

六十衰翁儿女悲，傍人应笑尔应知。弟兄垂老相逢日，

杯酒临欢欲散时。前路加餐须努力，今宵尽醉莫推辞。

司徒知我难为别，直过秋归未讶迟。
宿广德寺寄从舅
张籍（唐代）

古寺客堂空，开帘四面风。移床动栖鹤，停烛聚飞虫。

闲卧逐凉处，远愁生静中。林西微月色，思与宁家同。
藤杖
王十朋（宋代）

头角槎牙万岁藤，遍身节目更棱棱。山僧赠我非无意，要我清闲亦似僧。
次寿道韵二首 其一
袁泰（元代）

桃花夹岸护溪庄，白发渔翁久坐忘。过客此时停短棹，道人终坐闭虚堂。

雨沾弱柳垂垂绿，风动新篁隐隐香。茗鼎忽聆烹蟹眼，车声真用绕羊肠。
赠学易耕心
方回（元代）

佛书曾画牛犁舌，以易耕心却不然。
一寸地中栽□□，□将三寸舌谈天。
马嵬废庙行
王九思（明代）

秋风落日马嵬道，道南废庙颜色新。
立马踟蹰问野叟，野叟须臾难具陈。
请予下马坐树底，展转欲语还悲辛。
正德丙丁戊巳年，寺人气焰上薰天。
寺人原是马嵬人，大筑栋宇求福田。
马嵬镇里东岳祠，一时结构何参差。
渎神媚鬼意未休，浸淫及汉寿亭侯。
方岳郡县为奔走，檄官牒吏争出头。
占民畎亩不与直，费出帑藏多蟊啇。
工徒淋漓血满肤，昼夜无能片时息。
东楼西观对南山，巍巍新庙落何棘。
木偶尽是金缕纹，驿车挽载自京国。
翩翩羽客招呼至，考钟击鼓空坐食。
更有文章颂功德，穹碑大书为深刻。
我本田家孟诸野，但认犁耙字不识。
往往才士过吟哦，尽道台臣与秉笔。
听来依稀记姓李，云是文章名第一。
豪华转眼不足恃，乾坤变化风雷异。
寺人已作槛中囚，道路忽传邸报至。
百姓欢呼羽客走，殿宇尘生谁把帚。
当日台臣尚秉钧，寄语县官碑可掊。
横曳碎击亟掩藏，至今文石埋郊薮。
予闻野叟言，坐来生感激。
赫赫台臣苟如此，寺人微细何嗟及。
月明骑马陟前冈，仰天一笑秋空碧。
曲江秋日
韩偓（唐代）

斜烟缕缕鹭鸶栖，藕叶枯香折野泥。

有个高僧入图画，把经吟立水塘西。
早赴城西仓即事呈诸同志
毕仲游（宋代）

上马鸡鸣后，都门四望中。晓光欺月色，和气挟春风。

计拙功名远，官閒况味同。醉乡如可入，相率慰飘蓬。
缘识
宋太宗（宋代）

大矣哉文，道合南薰。
包含六义，洞究三坟。
傍通造化，察变声闻。
垂其懿范，万一之分。
借书
苏过（宋代）

妙年不可再，白日谁能系。空惭粱肉索，不悟齿发逝。

季子颇亦困，还家笑奴隶。经年得揣摩，尚可资游说。

良田初不耕，拱手那望岁。谁令困不学，斯与草木弊。

海南寡书籍，蠹简仅编缀。诗亡不见雅，易绝空馀系。

借书如假田，主以岁月计。常恐遗地力，敢有不敛穧。

便便五经腹，三冬良可继。傥磭愧寸阴，得无讥没世。
乙巳邵武建宁夜坐书呈诸公
陈普（宋代）

盱豫悔成缘悔迟，往蹇来反又何疑。
鸡鸣一念清如水，正是籧篨可俯时。
惜春二首
葛绍体（宋代）

晴日无多雨日多，春藏花底暗消磨。
一年尚有几春色，花若飘零春奈何。
三闾祠
查慎行（清代）

平远江山极目回，古祠漠漠背城开。
莫嫌举世无知己，未有庸人不忌才。
放逐肯消亡国恨？岁时犹动楚人哀！
湘兰沅芷年年绿，想见吟魂自往来。
哭中彝兄三首 其三
汪炎昶（宋代）

追随从早岁，终始只真情。责善古朋友，恤灾亲弟兄。

靡酬亏大义，重聚倘来生。泪尽哭吾父，情伤忽屡倾。
庐山
李中（五代）

控厌浔阳景，崔嵬古及今。势雄超地表，翠盛接天心。

湓浦春烟列，星湾晚景沈。图经宜细览，题咏卒难任。

靖节门遥对，庾公楼俯临。参差含积雪，隐映见归禽。

峭拔推双剑，清虚数二林。白莲池宛在，翠辇事难寻。

天近星河冷，龙归洞穴深。谷春攒锦绣，石润叠琼琳。

玄鹤传仙拜，青猿伴客吟。泉通九江远，云出几州阴。

冬有灵汤溢，夏无炎暑侵。他年如遂隐，五老是知音。
谭勉翁诗章老夫所畏而以能问于不能此殊不可晓也愧而作诗
唐庚（宋代）

高才乃尔信虚名，句法时来就考评。投社得君真恶客，专门知我有先生。

文章已逼三都赋，行辈犹推四海兄。细看刘侯诗自好，不应便伏老弥明。
偈倾一百三十三首
释法薰（宋代）

三通鼓罢，簇簇上来。
诸人减却多少威光，南山入地三尺。
游仙四首 其三
欧大任（明代）

元气翕太始，絪缊成阴阳。万物芸芸然，膏火半自戕。

十载鍊金骨，玄鬒瞳未方。道逢羡门子，授我药一箱。

云霞互缭绕，炳爚日月光。云是金鹅蕊，嚼之玉齿香。

所希生羽翼，凤凰而将将。蜉游人间世，此乐安可详。
雪后寄荷塘幻住庵盲僧四首 其一
释德洪（宋代）

灵光寂照神通藏，意地经营幻住庵。已喜眼根今现證，何妨要耳作同参。
番社
宋永清（清代）

百里长征山径纡，溪边竹里走番奴。蛮音杂沓闻鶗鴂，茅屋参差入画图。

裸体威仪存幅布，缠头修饰喜生刍。有时客至呼兄弟，一笑频斟打喇酥。
蔡知阁挽词
许及之（宋代）

抱负平生是朴忠，发挥不尽古人风。名藩多历为民福，上阁频输在帝衷。

勋业有期方感会，哀荣不恨剧初终。灵峰树杪龟趺出，无愧铭辞属蔡公。
题自然观
陆畅（唐代）

剑阁门西第一峰，道陵成道有高踪。

行人若上升仙处，须拨白云三四重。
寄题吴兴吴太仆园亭
王慎中（明代）

吴兴本是佳山水，况复名园选胜开。曲引苕溪来涨沼，平分岘胜作层台。

琴书数处无尘事，花鸟三春有酒杯。他日南寻天目顶，因君清暇得徘徊。
过外弟饮
王安石（宋代）

一自君家把酒杯，六年波浪与尘埃。
不知乌石冈边路，至老相寻得几回。
温口泊
徐荣（清代）

画里青山伴客眠，刁骚篷背散寒烟。夜来领略诗人味，凉雨孤舟入楚天。
病中
蓝仁（明代）

能得浮生几日闲，桑榆夕景渐阑珊。
病魔可避宁浮海，诗债相阑且闭关。
灯影背窗愁作伴，雨声喧枕梦惊还。
鹿车记得清溪路，稍待秋风更入山。
欧阳永叔白兔
苏洵（宋代）

飞鹰搏平原，禽兽乱衰草。
苍茫就擒执，颠倒莫能保。
白兔不忍就，叹息爱其老。
独生遂长拘，野性始惊矫。
贵人识筠笼，驯扰渐可抱。
谁知山林宽，穴处颇自好。
高飚动槁叶，群窜迹如扫。
异质不自藏，照野明暠暠。
猎夫指之笑，自匿苦不早。
何当骑蟾蜍，灵杵手自捣。
诗一首
马文斌（宋代）

希奇宝象兽中王，猛毅雄心世不当。
四足端然如玉柱，双牙利不若金鋩。
立观峭峻成功岳，动必摇形见者慌。
但心声名告丑类，从今何敢作灾殃。
赠川郭
刘克庄（宋代）

川郭颠狂甚，平生挟术游。
老犹携侍女，贫不谄公侯。
用药多投病，酬钱或掉头。
金陵官酒贵，应典旧貂裘。
送江陵牧次对贰卿
周南（宋代）

梦断江湖绝寄声，不图犹见老成人。
白头未觉相从晚，青眼何繇此会频。
自古荆襄俱重镇，今公羊陆是前身。
六千里地无非郢，宽著恩波浸远人。
送晁以道
邢居实（宋代）

君官泰山北，我住汉江东。异国俱为客，清樽恨不同。
中丞赵雪屏以屏剑远贶
区元晋（明代）

笑策文书眼便明，摩挲閒狎两良朋。若教米芾狂应拜，不是公良舞亦兴。

出匣光芒含七曜，倚轩云雾湿孤屏。须知元老名齐斗，谩说来珍价抵城。
句
释广勤（宋代）

笔端造化如东君，著物不简亦不繁。
浣溪沙 其二
冒德娟（清代）

细雨苍苔锁碧烟。丝丝初洗惜花天。愁心滴碎晚风前。

堤柳嫩芽难系恨，江梅春信早相怜。凭栏閒对影廉纤。
肃简鲁公挽词四首 其四
宋祁（宋代）

密勿千龄旦，生平三命恭。承家男得凤，择婿女乘龙。

酂邑穷遗产，邢山卜素封。空馀吊客泪，倾海望长松。
题画四首 其一
王世贞（明代）

千条杨柳弄如烟，漠漠轻阴好系船。行到酒家须少住，莫教孤负杖头钱。
题谢家池馆
林大春（明代）

为爱习池胜，山公罄客欢。千峰惊雨霁，五月觉天寒。

榻稳金莎卧，杯传玉屑餐。悠然动遐思，清兴寄柔翰。
宫词三十三首
曹勋（宋代）

天开黄道日华明，细细南薰下太清。
宫殿云扶龙虎气，楼台风转管弦声。
泉州贡院举梁八咏
真德秀（宋代）

忆昔文闱创造初，挥毫纪实有鸿枢。
乃今盛观重辉赫，试问他邦有此无。
送家弟季德游武夷
刘克修（明代）

少年轻远别，一舸又江关。剑浦寒云合，芝城春水潺。

世途多白眼，汝意只青山。大姥重相过，应探宝诀还。
人日
李洪（宋代）

开岁逢人日，今朝又复阴。
昏霾疑是瘴，淫雨欲成霖。
客里年华改，愁边疾病侵。
遣怀诗与酒，小醉且长吟。
春雨寄王子
沈佳（清代）

南山终日沈烟雾，卷帘忘却湖中树。野鸟争喧沙岸旁，行人醉失溪边路。

渡头杨柳已增悲，遥怜楚客重相思。白云湖上衔杯日，为忆春风花落时。
寄刘子方斗酒
李攀龙（明代）

每到花开忆锦溪，春醪今日为君携。山中傥值看花伴，醉里新诗好共题。
寓居春日书事
张耒（宋代）

禅宫寂寂白昼长，出门江山悲异乡。
歌檐日暖好鸟语，空庭客稀春草长。
红树人家隔修竹，青芜村路达横塘。
欲向东城踏青去，碧云何处水茫茫。
病中即事十五首
赵蕃（宋代）

莽莽前山隔，冥冥独树遮。
断行迷白鹭，垂翅湿归鸦。
暝色看仍合，羁愁望愈赊。
不应缘一病，全失醉生涯。
句 其十五
徐俯（宋代）

古来石可砚。
米元章四大字帖赞
岳珂（宋代）

昔大令书壁，作方丈大字，
观者至数百人。盖能书家尝以收敛观楷则，
而以纵放观精神。予观此书，
大不失伦。盖自智而慧者笔下有天真之悟，
而惟清与净者胸中无一点之尘也。
题夏氏高氏双节
冯执中（明代）

天语传宣出北都，东津双节可标图。九泉甘殒酬夫婿，一子堪存恋老姑。

心比清河青史润，名高泰岱碧云孤。建坊更□□风赉，莫说于今节义无。
四月癸已发浔阳馆过濂溪饭于杏溪愒清虚庵宿
魏了翁（宋代）

欲识真人千古心，疗饥独有杏成林。
岂无世上閒桃李，要使人从实行寻。
寄安陆友人
姚合（唐代）

别路在春色，故人云梦中。鸟啼三月雨，蝶舞百花风。

烟束远山碧，霞欹落照红。想君登此兴，回首念飘蓬。
咏史下·唐太宗
陈普（宋代）

文皇仁义播敷天，李氏无伦三百年。
末路荒唐如炀帝，蜀江更起度辽船。
中秋无月
程珌（宋代）

常时斗暗犹闲事，无月中秋可若何。我欲梯云千万丈，取光还月谢羲娥。
寒食日同妇子辈东园小宴
张耒（宋代）

寒食无与乐，携孥宴小园。
青春积雨霁，白日万花繁。
时节悲江国，穷愁泥酒尊。
故乡终在眼，乐不得重论。
清话堂诗
李覯（宋代）

释子相延暂解冠，一宵清话到更兰。
漆盘香烬死蚯蚓，纸瓦雨声鸣弹丸。
往事莫将闲口笑，劳生谁在定中看。
明朝颒面还归去，衣旧涂泥溅马鞍。
送欧阳叔弼知蔡州
陈师道（宋代）

颍阴为别悔匆匆，十载相望信不通。
晚遇圣朝收放逸，旋遭官禁限西东。
又为太守专淮石，剩喜郎君类若翁。
梅柳作新诗兴动，可令千里不同风。
解佩令·寄王薇阁京中
邹韬（清代）

俊游踪杳。苦吟魂悄。更何堪、再提年少。怨粉愁脂，任肮脏、邹阳才藻。

已无心、月圆花好。

镜中妍笑。酒边商调。最相思、离人香草。有限欢娱，也莫抵、平生潦倒。

况思家、又萦怀抱。
假窦侍郎安车元日祀坟
韩琦（宋代）

小车聊假便衰残，上冢都忘涉路难。坐卧俏能伸手足，坚完诚可避风寒。

搴帷自不希前躅，凭轼时还遂一观。暂得容身终未稳，退归乘此始为安。
晚泊京口
章静宜（清代）

舟行易日暮，旅泊背孤城。酒力当秋胜，乡心逐夜生。

人烟都会地，风雨大江声。明发空南望，苍然北固横。
清明果饮二首 其二
杨万里（宋代）

深著炉香浅著杯，杯行尽缓莫教催。可怜花树浑无赖，下却帘教也入来。

雪藕新将削冰水，蔗霜只好点青梅。明年寒食还家去，却忆荆溪花政开。
静堂为弼上人题
许景衡（宋代）

浮屠西来如转邮，方袍纷纷剧东瓯。上人维弼志独优，翛然高举异凡俦。

从师度淮溯隋沟，神都岁月俄十周。燕坐缥缈云中楼，明窗翰墨冰茧柔。

贵人旁午拥轩驺，问汝亦有所欲不。此身南北真浮浮，黄金白璧谁能收。

乃独汲汲从英游，乞书览字无时休。千年金石穷雕锼，上剧钟王下虞欧。

模糊墨本如山邱，精神散漫不可求。俗人贵耳贱两眸，今人古意岂不侔。

森然玉箸垂银钩，怒猊渴骥蟠灵湫。锦囊象轴光油油，自笑长物犹见留。

幡然忽忆江湖秋，瓶锡东下如轻鸥。诛茆伐木寒岩陬，名堂以静盖有由。

坐观蠢蠢遍九州，长空浮云水中沤。眼前何曾无应酬，岚光波影相夷犹。

别来书札屡相投，问我何时泛扁舟。西峰玉泉深且幽，杖藜来往亦风流。

红尘道路方悠悠，回首东南天尽头。
偈颂六十首
释昙华（宋代）

千说万说，不如亲见。
把手共行，略通一线。
打破漆桶，略曾见面。
略耨多罗三藐三菩萨，也是灵验。
蒋山恁麽做颂，驴年也未梦见。
八归 雪中登鹊矶寺
易顺鼎（清代）

苔藏绿篆，枫堆红锦，僧影冷坐瘦石。暮寒似恋无人处，更把几层砖塔，舍为鸦宅。

竹里穿来惊路断，早四面都围青雪。最爱听、脆响敲时，误道玉钗折。

幽绝还堪眺远，蟂矶荻港，指点风帆如叶。一鸥飞处，一豚吹处，浪与芦花争白。

叹浮生似梦，且办孤琴两吟屐。愁来否、试凭高看，六代青山，如今华了发。
赐庄八景为周草亭驸马作 其一 路接神京
程敏政（明代）

曲径晴沙十里通，赐庄遥枕帝城东。客来指点苍龙阙，正在红云一朵中。
冬日偕潘孟骧游古仙原承示佳章次韵答和一首
廖负暄（明代）

清漪缕缕漾棠舟，系缆临圻访古丘。老桧攫云高立鹳，仙原佳气上连牛。

岚拖瘦杖群峰寂，风入轻舆万壑秋。曲磴阴森探不尽，数声韵鸟唤行游。
山居杂咏 其一
释今龙（明代）

吾道久寂寞，爱此林无喧。不闻野干吼，祇见象王尊。

钵洗龙湫怒，藤支鸟道翻。香泉一掬饮，已觉清心魂。
题灵岩各景·明心洞
元勋（宋代）

僧房尚闻声，云扃已通步。
观身空翠间，宿霭避市屦。
不须蹑回踪，径自通仙路。
春日即事
吴晦之（宋代）

山居无事到襟怀，日午柴门尚未开。
啼鸟一声春昼寂，隔墙风送落花来。
高宗皇帝挽词五首
李巘（宋代）

寿历开金筴，皇欢奉玉颜。
难谌天道远，忽怆帝乡还。
敷德戎夷外，安民礼乐间。
功崇超大禹，神穴枕稽山。
雨夜怀明叔并忆成父
赵蕃（宋代）

放竹近轩窗，地方中对床。
非贪起居适，乐是话言长。
已解萧骚味，仍忧摆撼伤。
去君才数驿，忆弟更他乡。
看梅归马上戏作
陆游（宋代）

一点不杂桃李春，一水隔断车马尘。
恨不月中香露湿乌巾。
白髭行
范成大（宋代）

四十踰四髭始黄，手持汉节临大荒。
舆疾归来皮骨在，两鬓尚作青丝光。
俛仰行年四十九，万里南驰复西走。
斑斑颔下点吴霜，犹可芟夷诳宾友。
屈指如今又十年，两年惫卧秋风前。
人生血气能几许，不待览镜知皤然。
长安後辈轻前辈，百方染药千金卖。
撋烦包里夜不眠，无奈霞头出光怪。
病翁高卧门长扃，垂雪匆匆骨更清。
儿童不作居士唤，唤作堂中老寿星。
九奋 其一 启愤
薛季宣（宋代）

启愤兮申冤，诉衷情兮陈矢言。叫苍天之无辜兮，指心以为正。

将求信于旬始兮，或咎繇之我听。神羊不世有以触邪兮，其谁宜为政。

亲莫亲于手足兮，而为之诟病。重莫重于君臣兮，而谗言以兴。

余服兰而佩芷兮，扈江蓠与蕙茝。纫留夷而纬楬车兮，以为束带。

青云冠兮远游履，心旷漭兮横四海。日月昭其清明兮，孰兴云雾。

余既有此高洁兮，羌谓余为卑污。凤皇翔于九霄兮，燕雀与程其度。

苍蝇矢之乱白墨兮，人夫何为乎不悟。

于穆灵脩之高厚兮，天与地其作配。三辰焕其服章兮，揭招摇而为盖。

拂白螭之纯素兮，列苍龙于左辅。朱鸟荧煌而先后兮，神龟昌扬而禦侮。

东南海而西界羌兮，商于崇其北户。愉昭明而震起兮，谌发挥于天下。

余日望其遵此途兮，放意咸池。乘王虬兮俱奋飞，开阊门兮造东父，逍遥游兮太微。

何鸱鸮兮名凤皇，驾金车兮翱翔。之桑间兮溱洧之侧，乐盘游兮三旬不息。

余心隐忧兮，惟灵脩之故也。靓修饰而娟娟兮，而以为恶也。

余静好而弗余亲兮，蹲踏蛾眉之妒也。足顿地而不我知冤兮，仰天而不吾讣也。

省吾私而内不止疚兮，此固天之数也。悲幽幽兮楚宫深，望漠漠兮楚云阴。

指天极兮清高，聊适我兮遐心。吸正阳与沆瀣兮，于夕阴与清旦。

骑朝霞而御白蜺兮，以游以衍。和六气而与居兮，不知我之为物。

升天入地兮，倏来往忽。灵脩可告语而献之兮，将我从而我咈。

重曰：皇苍愉和，物无它兮。阴霭飞腾，俨惟瑕兮。云收风静，恬静嘉兮。

悠悠我心，可如何兮。
寄陈贰守在璞
欧大任（明代）

十五年前别，题书谢不能。郁林闻盛誉，营道喜先登。

诗忆参军府，才推大郡丞。蒐兵收上策，勒颂纪中兴。

梦去曾攀岳，心期在饮冰。春来归雁早，何以报金陵。
岁暮返金陵留别江宾谷二首 其二
吴敬梓（清代）

长云断岸尽相思，衰柳何堪绾别离。楚鼓数声村落晚，扁舟重遇佛狸祠。
如梦令·尘满一絣文绣
周邦彦（宋代）

尘满一絣文绣。泪湿领巾红皱。初暖绮罗轻，腰胜武昌官柳。长昼。长昼。困卧午窗中酒。
茅舍
元稹（唐代）

楚俗不理居，居人尽茅舍。茅苫竹梁栋，茅疏竹仍罅。

边缘堤岸斜，诘屈檐楹亚。篱落不蔽肩，街衢不容驾。

南风五月盛，时雨不来下。竹蠹茅亦干，迎风自焚灺。

防虞集邻里，巡警劳昼夜。遗烬一星然，连延祸相嫁。

号呼怜谷帛，奔走伐桑柘。旧架已新焚，新茅又初架。

前日洪州牧，念此常嗟讶。牧民未及久，郡邑纷如化。

峻邸俨相望，飞甍远相跨。旗亭红粉泥，佛庙青鸳瓦。

斯事才未终，斯人久云谢。有客自洪来，洪民至今藉。

惜其心太亟，作役无容暇。台观亦已多，工徒稍冤咤。

我欲他郡长，三时务耕稼。农收次邑居，先室后台榭。

启闭既及期，公私亦相借。度材无强略，庀役有定价。

不使及僭差，粗得御寒夏。火至殊陈郑，人安极嵩华。

谁能继此名，名流袭兰麝。五袴有前闻，斯言我非诈。
送赵九琳下第归里三章 其一
姚燮（清代）

江亭吾主饯，翻似送游人。樽酒满且醉，檐花黯不春。

明朝投野店，谁为拂衣尘？圣世无遗佚，文章尔自珍。
一夕梦中得绝句觉时惟记后二句最真因润色足
陈文蔚（宋代）

岁月苦为身口累，风霜无奈鬓毛侵。
中间一呈却奇特，存得当时一片心。
送魏山韦处士（一作送田处士西游）
于邺（唐代）

阴阴亭际间，相顾惨离颜。一片云飞去，嵯峨空魏山。
金陵怀寄历阳王掾
贺铸（宋代）

征虏亭边路，望夫山下舟。
长江不隔梦，明月只供愁。
促席歌尘断，闲窗醉墨留。
惜芳桥畔柳，谁系木兰舟。
再用韵十首
杨公远（宋代）

孤竹赤松子，定交泉石间。
不关渠势利，落得自萧閒。
画写景中景，云分山外山。
兴来时散策，兴尽便知还。
送人游边
周弼（宋代）

平世绝边筹，怜君古塞游。
谁听蒯缑剑，虚弊黑貂裘。
宵柝鸣荒戍，寒烽起废楼。
到应先吊古，恸哭岘山头。
囊山迟郭士龙不至
佘翔（明代）

寻僧野寺不知还，秋色藤萝正可扳。不见游仙来郭璞，缁衣何处负青山。
念奴娇 其一 题叶癯仙明府翠交阁二调
曹尔堪（清代）

孤亭新就，称葛巾潇洒，曲阑频倚。堪羡风流如昨日，不减元龙豪气。

北海开樽，东山著屐，有数神仙吏。乌纱皂盖，晓来都染山翠。

身在百尺楼头，临空一啸，万木无声坠。◇烛修书寒夜永，后阁争遗半臂。

桃叶喉轻，柘枝腰转，白傅方微醉。胡床麈柄，自然江左风致。
好事近
赵闻礼（宋代）

人去绿屏闲，逗晓柳丝风急。帘外杏花微雨，罥春红愁湿。

单衣外赐麹尘罗，中酒病无力。应是绣床慵困，倚秋千斜立。
昭化留别吴调元二首 其一
常纪（清代）

牵舟岸上惠风浓，水色山光丽日融。行见治平称第一，益昌今又说吴公。
颂古二十七首
释云贲（宋代）

两手擎来教放下，空身立地更疑猜。
根尘识界无寻处，多谢春风烂漫开。
满庭芳 赠众女姑
马钰（金朝）

嫌风怕日，爱惜容仪。画堂深处相宜。对镜梳妆，整理金缕罗衣。因闻风仙蝉蜕，慕真修、决烈无疑。弃华丽，便蓬头垢面，布素归依。昔日灵根受病，知今却，须当下手亲医。搬运身中日月，直接天涯。自然木金成宝，现神珠、晃曜清沂。主知道，这些儿，不可思议。
正统己巳避寇蚬冈
李谦（宋代）

长笛亭前远近村，邮亭系马对芳尊。山收宿雨云归洞，岸阁枯芳水落痕。

世故炎炎随处有，风尘荏苒几家存。临风不用悲华发，戍角一声还断魂。
陈秘撰挽词
楼钥（宋代）

跬步不忘孝，掇皮皆是真。
移忠思致主，务实见临民。
三谏言犹炳，平生迹遽陈。
清风凛衰俗，自足盪秋旻。
钱塘饮张梦得斋中
黄圣年（明代）

聚首堪悲碣石天，空囊还著远游篇。书生忧国真无赖，倦客寻僧却有缘。

万里山河孤笑外，五年烽火醉吟边。忽听急管催兰舸，愁绝西湖几瓣莲。
车螯
王安石（宋代）

海於天地间，万物无不容。
车螯亦其一，埋没沙水中。
独取常苦易，卫生乏明聪。
机缄谁使然，含蓄略相同。
坐欲肠胃得，要令汤火攻。
置之先生盘，噉客为一空。
蛮夏怪四坐，不论壳之功。
狼籍堆左右，弃置任儿童。
何当强收拾，持问大医工。
春日游石湖因登张幼于浮黛楼
郭谏臣（明代）

危楼时纵目，物候向春融。孤黛浮天上，明湖落掌中。

窗虚含宿雨，帘动引微风。坐久浑忘去，凭阑夕照红。
江亭晚眺
刘鸿渐（明代）

地迥天全入，亭高景易斜。山城秋纳月，江树晚流霞。

罢钓偶移石，开樽时傍花。醉来忘去住，归路莫言赊。
绿槐阴
唐士耻（宋代）

槐阴似尼父，轶轨追前踪。
绝尘非学步，所产夐无双。
今此于越东，钟孕亦鸿庞。
朅来于越西，掌教开群迷。
群迷於今正有赖，肯使玉佩从他之。
昔人种槐根细细，坐阅日月蝉已栖。
历聘辙环嗟不遇，岂若今日廊庙归。
要俾六经日益明，俗还唐虞熙又熙。
槐阴虽异道则一，彼不见用吾登跻。
宇宙虽云宏且邈，理焉所在成均齐。
槐阴槐阴异今昔，一则不用一明陟。
道在六经道固存，道出六经道还得。
洪哉尼父怀此道，今日谁知归探讨。
探讨既力道不殊，三都遂隳陈常讨。
天骄立可倾，神州立可清。
一祖八宗地，教化登升平。
先生为黄发，自可七六经。
周伯弜诗送僧至吴
释元肇（宋代）

周友别多时，湖山翠染衣。宦情如纸薄，诗句逐云飞。

一片孤鸿影，三高钓雪矶。只消传此意，知我似君稀。
秋夜闻雨
陆游（宋代）

香断灯昏小幌深，不堪病里值秋霖；惊回万里关河梦，滴碎孤秋犬马心。
清似钓船闻急濑，悲於静院听繁砧。
玉峰老去情怀恶，稳受千茎雪鬓侵。
早梅花二首 其一
华镇（宋代）

早岁越溪上，茆斋欲雪辰。虽无十日饮，常得一枝春。

不识霄汉路，空缁京洛尘。遥怜远岩壑，芳秀为谁新。
沁园春（次白兰谷韵）
陈深（宋代）

浪迹烟霞，有酒千钟，有书五车。任从来萧散，闲心似水，何堪妩媚，笑面如花。濯发沧浪，放歌江海，肯被红尘半点遮。谁知道，抱无名钜璞，重价难赊。

嘻嗟。大泽龙蛇。且蟠屈、深潜得计些。看淋漓醉墨，神情自足，摩挲雄剑，肝胆无邪。渭水烟蓑，营丘绣衮，出处何尝有异耶。今何在，但素蟾东出，红日西斜。
和姚令威春阴四绝
王之望（宋代）

急雨颠风带海烟，白头肠断落花天。
东家为买春光住，柳撒黄金榆掷钱。
杂咏 其七
华镇（宋代）

芳年未识五云车，皓腕空留绛缕纱。燕子将雏莺语老，东风又是落宫花。
永遇乐 徐州登燕子楼，用坡公梦盼盼韵
程颂万（清代）

曲榭埋云，乱峰挂雨，羁绪无限。往事阑干，病余歌拍，凝想慵未见。

美人枯泪，斜阳立尽，秋泛绕城都断。蓦相寻、桐阴鸳甃，冷霜一宵飞遍。

凤床尘黯，鸾笺香噀，指印迷望窗眼。社暖泥衔，尚书冢上，魂逐双玉燕。

白家诗涩，苏家梦悄，恁识画楼恩怨。只梁畔、双巢倦羽，昵人自叹。
又借韵
廖刚（宋代）

海乡何处是瀛洲，咄咄凭谁赋莫愁。衣袂可怜尘土涴，沧浪长忆钓鱼舟。
和沈先觉韵
吴芾（宋代）

枉度浮生八十春，休谈天数与人伦。长贫已是难糊口，久病那人更累身。

独把新诗娱晚景，谁将灵剂起痿人。若教得酒时时醉，醉里高吟尚绝尘。
夜聚杨节之秘校廨宇
孔平仲（宋代）

云乱海天低，风吹马耳破。黄昏访主人，同向幽斋坐。

谈资绿酒长，欢敌红裙座。倒载夜深归，雪花如掌大。
梅
华岳（宋代）

一年无处觅春光，杖策寻春特地忙。
墙角数枝偏冷淡，江头千树欲昏黄。
梢横波面月遥影，花落樽前酒带香。
更仗西湖老居士，为予收拾付诗囊。
寒望九峰作
贯休（唐代）

九朵碧芙蕖，王维图未图。层层皆有瀑，一一合吾居。

雨歇如争出，霜严不例枯。世犹多事在，为尔久踌躇。
书怀
喻凫（唐代）

秖是守琴书，僧中独寓居。心唯务鹤静，分合与名疏。

暮雨啼螀次，凉风落木初。家山太湖渌，归去复何如。
望江南
李纲（宋代）

新月出，清影尚苍茫。学扇欲生青海上，如钩先挂碧霄傍。星斗焕文章。

林下客，把酒挹孤光。斟酌嫦娥怜我老，故窥书幌照人床。此意自难忘。
慎交歌
释智圆（宋代）

莫言青松青，有时亦摧折。
莫言圆月明，有时亦亏缺。
莫逆论心素，刎颈定交结。
年发未及衰，交情已消歇。
俄因竞分寸，忽尔成楚越。
爱之欲其生，恶之欲其死。
识欲松枯及月亏，请看陈馀与张耳。
寓京城和曾左曹韵 其一
严粲（宋代）

日日思君君不知，京尘染尽带来衣。客心正自伤飘泊，更看湖边花片飞。
蝶恋花·透户凉生初暑退
佚名（宋代）

透户凉生初暑退。正是尧蓂，六叶方开砌。昴宿腾辉来瑞世。华叶清晓笙歌沸。锦幕花裀生舞袂。妙态殊姿，祝寿眉峰翠。从此玉觞拼一醉。功成名遂千秋岁。
次韵盖簿初春郊行
汪晫（宋代）

黯淡云初敛，霏微雨复晴。
烧痕回野色，禽语尽春声。
駃駃山泉溜，欣欣木叶荣。
杖藜村居酒，清似好官清。
帝京篇四首赠钟中书子勤 其一
王直（明代）

绣殿宜晴日，彤楼切太虚。卿云连复道，颢气护宸居。

建凤黄金榜，疏龙白玉除。仙蓂乘月吐，浑契史臣书。
遗善堂
李俊民（金朝）

君不见遗子韦侯只一经，相门出相那在金满籯。

又不见燕山教子以义方，灵椿老去五枝丹桂芳。

破散钱堆一百屋，紫微不愿有子如窟郎。陷为天下轻薄子，伏波不愿有子学季良。

身前身后事茫茫，我恤我躬犹未遑。长把贤愚挂怀抱，请看积善之家遗善堂。
清明日得家书四首 其二
李纲（宋代）

南荒炎瘴地，槐火又清明。海峤无春色，江湖有战声。

繫书来雁足，归思羡鹏程。欲挽天河水，滂沱洗甲兵。
沁园春·情若连环
苏轼（宋代）

情若连环，恨如流水，甚时是休。也不须惊怪，沈郎易瘦，也不须惊怪，潘鬓先愁。总是难禁，许多魔难，奈好事教人不自由。空追想，念前欢杳杳，后会悠悠。
凝眸，悔上层楼，谩惹起、新愁压旧愁。向彩笺写遍，相思字了，重重封卷，密寄书邮。料到伊行，时时开看，一看一回和泪收。须知道，这般病染，两处心头。
次黄司户红糟韵四首
项安世（宋代）

督邮面上多赪红，如此娬媚非真容。
向来清白不受来，正气本自天和钟。
尔来施朱学时样，调羹亦复资浓丰。
急须破瓮覆残滓，勿以软美宜新菘。
奉同张敬夫城南二十咏 其一 纳湖
朱熹（宋代）

诗筒连画卷，坐看复行吟。想像南湖水，秋来几许深。
雨夜赠元十八
白居易（唐代）

卑湿沙头宅，连阴雨夜天。共听檐溜滴，心事两悠然。

把酒循环饮，移床曲尺眠。莫言非故旧，相识已三年。
和孙伟卿杂言十章
陈傅良（宋代）

人事尽乡曲，田租了王宫。
独於大海枯，不改古井寒。
失调名
仲殊（宋代）

玉线金针，千般声笑，月下人家。
系乐府十二首 其五 欸乃曲
元结（唐代）

谁能听欸乃，欸乃感人情。不恨湘波深，不怨湘水清。

所嗟岂敢道，空羡江月明。昔闻扣断舟，引钓歌此声。

始歌悲风起，歌竟愁云生。遗曲今何在，逸为渔父行。
翠岩真禅师真赞
释德洪（宋代）

我方泾渭同流，笑中软顽滑头。为君人境俱夺，闹里白拈巧偷。

如水洗水，相楼打楼。从来脱略无窠臼，接得南泉嗣赵州。
挽邱景游二首 其一
陆文圭（元代）

粹德如金玉，乡人称善人。百年荫乔木，五子拱灵椿。

桂管经行路，蒲龛宴坐身。今归兜率去，吊客谩沾巾。
故濮阳太守赠光禄大夫王君正路挽词二首
苏辙（宋代）

落落承平佐，英英嗣世风。
芝兰托庭户，鸾鹄峙梧桐。
结客贤豪际，倾财缓急中。
悲伤闻故老，沦谢未衰翁。
吴中试良守，濮上继嘉声。
平赋权家恨，蠲租盗俗清。
家贫久未葬，身去独留名。
天报多男子，终存好弟兄。
早朝和大理少卿陈以道韵
苏仲（明代）

雪拥千官来陛陈，御炉香细染儒绅。君王万寿齐天地，龙衮千秋拱圣神。

上帝监观知有道，小臣歌诵敢辞频。高冈共听梧桐凤，宇宙长看万古春。
出城
王炎（宋代）

郊原雨过草萋萋，桑枯阴浓麦穗低。
春色难留人易老，落花风里杜鹃啼。
初秋寄子由
苏轼（宋代）

百川日夜逝，物我相随去。
惟有宿昔心，依然守故处。
忆在怀远驿，闭门秋暑中。
藜羹对书史，挥汗与子同。
西风忽凄厉，万叶穿户牖。
子起寻裌衣，感叹执我手。
朱颜不可恃，此语君勿疑。
别离恐不免，功名定难期。
当时已凄断，况此两衰老。
失途既难追，学道恨不早。
买田秋已议，筑室春堂成。
雪堂风雨夜，已作对床声。
馈佩之新笋用前韵
李东阳（明代）

客路逢师眼为开，长安尘土去还来。题诗肯附嘉鱼什，作供先还怪石堆。

自觉冰姿殊秀爽，笑渠霜骨老崔嵬。西曹汉吏持三尺，高下应劳手自裁。
山居二首 其一
释坚璧（宋代）

瓶盂古涧冷相依，云淡山寒月色微。眼底宾朋聊自足，屋头猿鸟恰忘机。

山园茶笋疏疏有，世路人情渐渐稀。不记化权前后际，卷帘移榻看斜晖。
出嘉峪关
裴景福（清代）

大华终南翠作屏，黄沙黑水万重轻。
春风杨柳三千里，一出长城不肯青。
题读碑图
邾经（元代）

孝娥碑在曹江滨，谁其作者邯郸淳。中郎八字因赞美，后来索郸宁无人。

老瞒久欲窥神器，既见此碑心若愧。较三十里乃遁辞，奸雄寔惮杨脩智。

脩乎脩乎智有馀，用之治世将无如。露才扬已古所忌，况复汉贼基黄初。

今我怃然观绘墨，怀贤为尔伤鸡肋。研磨铜雀台上瓦，点染霜毫动秋色。

绝妙好辞天下无，异代读碑传作图。长歌落日西风起，酒酣击缶声呜呜。
竹鹤
李之仪（宋代）

瘦玉萧疏触处宜，仙风一霎散霜威。未应舞罢排云去，更看丹砂理雪衣。
酬别孙道人存心归上饶二首
陈杰（宋代）

短些几回无寄处，一声归鹤落江东。
两行老泪千年恨，问讯骑鲸太白翁。
题云林洗桐图
张步瀛（清代）

先生爱洁本天真，坐对高梧洗涤频。眼见衰元多秽习，故将清品励时人。
迎仙引
赵汝燧（宋代）

羽人窟宅压沧溟，昆崙阆风天墉城。紫兰绛节跨彩凤，殷勤传命邀同盟。

七月七日凉秋霁，千官锵佩森幢卫。王母云车九色龙，上元霜袍三角髻。

刘彻屏息迎两仙，兜香涂门高馥天。星裳黼衮自酬酢，方朔窥窗不敢前。

金浆玉醴濯凡腹，红颗绚饤蟠桃熟。宴酣乐奏瑶池音，琅璈子登笛双成。

乞怜请药承华殿，教戒丁宁先自反。三尸欲脱毋淫乱，五性尽舍更勤俭。

各出数语针膏肓，此是长生度世方。彻心未悟益猖狂，万八千里周遐荒。

少翁栾大诛相继，海上何日无方士。五柞宫中梦断时，铜盘玉露胡为不起死。
赏梅呈李待制才元
冯山（宋代）

镇雅墙阴看早梅，满城惟此一株开。已驱禽鸟工夫尽，才共宾僚宴赏来。

月照寒姿凌画烛，风传香蕊堕清杯。玉堂深切归期近，少住花前醉几回。
读汉史
周龙藻（清代）

供帐都门羡二疏，赐归犹得老田庐。他年萧传催和药，一著先机恨不如。
题人扇头墨梅雀
洪显周（清代）

读罢西湖处士诗，纸窗疏影两三枝。山禽梦著无人见，应是参横月堕时。
哦亭
孔平仲（宋代）

点点花芽拨草根，深春终日在东园。烟筠冉冉阴相乱，燕雀啾啾语自繁。

倚伏万端宁有定，是非一致亦何言。谁能伴我哦亭上，烂漫同斟浊酒樽。
偈倾一百六十九首
释智朋（宋代）

一切声是佛声，一切色是佛色。
三分光阴二早过，普天匝地逐春忙。
辜负春光，肠断春光。
杏园啼百舌，谁醉在花傍。
秋思
陆游（宋代）

诗人本自易悲伤，何况身更忧患场。
乌鹊成桥秋又到，梧桐滴患夜初凉。
江南江北堠双只，灯暗灯明更短长。
安得平生会心侣，一尊相属戏年光？
题孔太守高州生祠碑
沈周（明代）

民羸食阙官初到，壁破城残势莫全。独马萧萧戈戟里，片言莫莫死生前。

身何我恤愁何贼，事在人为幸在天。众叛尽归非却敌，功名不许子仪专。
立春後十二日命驾至郊外戏书触目
陆游（宋代）

身兼老病常归卧，天半阴晴偶出游。
鹦鹉碧笼当户外，秋千画出出墙头。
年华冉冉飞双翼，梦境悠悠寄一沤。
旅食都门那可久，少留应为赋春愁。
滕子京哀辞 其二
苏舜钦（宋代）

忠义平生事，声名夷翟闻。言皆出诸老，勇复冠全军。

冥莫知谁主，贤愚岂更分。江头送丹旐，哭向九华云。
次夜月色复佳游霞川锦池二首 其二
张镃（宋代）

画桥烟重柳垂垂，露湿衣裳透始知。丹桂花香墙畔起，水荭枝影席间移。

思量究竟都如梦，恋著休閒煞不痴。夜半江潮声正熟，归来才是欲眠时。
赠徐谷三绝
滕岑（宋代）

解后逢君醉山县，殷勤访我到江城。
闲携箬笠无人识，狂杀痴儿问五行。
途中寄杨涉
于鹄（唐代）

萧萧芦荻晚，一径入荒陂。日色云收处，蛙声雨歇时。

前村见来久，羸马自行迟。闻作王门客，应闲白接䍦。
湳白渔歌
姚守辙（明代）

落落那能系此踪，生涯江上任飘蓬。云开棹破芦花月，浪静歌生莼菜风。

魂梦动随流水淡，沙鸥盟狎友情浓。几回醉醒烟波阔，还觉山高日未红。
仙山
韩偓（唐代）

一炷心香洞府开，偃松皱涩半莓苔。

水清无底山如削，始有仙人骑鹤来。
书东坡谪岭南诸诗卷后
吴以諴（清代）

东坡谪岭南，山居事事好。种茶及春阴，撷菜待秋杪。

酿桂既可饮，煮葵亦足饱。无事闭门居，睡美或忘晓。

问公何能尔，心定境不扰。乃知圣贤徒，穷达能自保。

惟有主恩厚，报称恐不早。登高望中原，云山乱窈窕。

谁怜老兄弟，弃置天南道。怨尤亦何有，箕贝任群小。

诗酒得天真，山海遂幽讨。应笑柳柳州，歌诗徒懊恼。
散社后示诸子兼辞酒会
吴梦旸（明代）

苏晋长斋列饮中，留连聊与故人同。
生憎情剧三眠柳，徒自身轻半死桐。
细草忽随春浪碧，远山浑入夕阳空。
无端觅得桃花枕，一觉悠悠答昼公。
新秋钓鱼台宴集兼赠倪若谷秘书得中字
李先芳（明代）

古寺凉蝉嘒晚风，钓鱼台近濯龙宫。
波摇树色浮天上，山写秋容入镜中。
莲社旧游花落尽，濠梁乐事鸟啼空。
临流不醉新丰酒，笑杀沧浪把钓翁。
送姜子谦丞於潜
楼钥（宋代）

处则有超莲，出则将哦松。
眉宇无一尘，出处皆雍容。
君看妙莲华，本出汙泥中。
两松痛埽溉，下有簿书丛。
汙洁无二致，喧寂本亦同。
於潜今畿邑，蜀道万里通。
至今存古意，民风尚醇醲。
一邑既当问，尤宜抚疲癃。
蓝田文最高，后学仰韩公。
彼言盖有激，昧者但称工。
成案漫不省，丞载岂真聋。
姜氏太岳后，夷门慕家风。
教子延名师，列碑多儒宗。
宫庠既周荒，书称庆所钟。
换桂双枝秀，益见笔研功。
后生日加勉，衣钵传无穷。
君才有余刃，壮行气方充。
功名此椎轮，劲翮看摩空。
我归幸同社，棋酒时相从。
尊前不忍别，吟愁夕阳春。
我家老扬州，五纪有遗踪。
向来耕织图，为烦访溪翁。
隔溪梅令 和南金鸳湖舟中韵
邵亨贞（元代）

几年不到昼桥西。路依稀。回首淡烟残柳，昔游非。笛声何处悲。故人不见梦魂迷。草萋萋。几度倚阑，欲寄旧相思。相思无尽期。
出居庸
蔡珪（金朝）

乱石妨车毂，深沙困马蹄。
天分斗南北，人向日东西。
侧脚柴荆短，平头土舍低。
山花三两树，笑杀武陵溪。
失子
林季仲（宋代）

檐鹊哺雏时自喜，垄牛舐犊互相嘘。
老妻觑我无他语，欢笑何年得似渠。
答子星读予诗
顾景星（明代）

把酒发长啸，胡为中夜叹。众人但卤莽，谁识千秋难。

明公善讨但，标格惟高寒。雄谈肆激赏，披沥明心肝。

斯文满天地，触感诚无端。萧条物外意，黾勉山中餐。

性情本不夭，心力安能殚。生平与夫子，臭味同金兰。

放情尘埃外，携手浮丘欢。凌风驾黄鹄，相望同林峦。
幽居次韵
王冕（元代）

城市居何僻？山林境颇同。
竹窗风细细，花榭日融融。
叠石留云卧，开渠许溜通。
儿童虽解事，不识五花骢。
次仲氏韵
孙应时（宋代）

故人惊我鬓丝多，一叹相逢可若何。
勋业向来无此梦，菱花何秘遗重磨。
卜算子 题汪汝温便面
程敏政（明代）

草长沙露尖，风急波生绉。两个渔郎任意行，不问谁先后。

纶竿渔乍收，饭甑香初透。回首相呼好放船，正是潮生候。
题禅师房
王建（唐代）

浮生不住叶随风，填海移山总是空。

长向人间愁老病，谁来闲坐此房中。
山居杂颂七首 其一
饶节（宋代）

几被儒冠误此身，偶然随分作闲人。二时粥饭随堂饱，长短高低一任君。
再用前韵
孙觌（宋代）

千骑森森响铁衣，日上铜环四扇扉。何妨指点银瓶索，直须倒著接篱归。

已邀明月三人共，更看红尘一骑飞。何日渊明赋归去，晨光前路正熹微。
求志书院诗四首陈师道履常之所居也
李廌（宋代）

辰极不改北，沧溟日输东。
圣道亦如是，味者自异同。
哇郑迷世习，舍鱼当取熊。
蓍龟期吾子，此语闻先翁。
读白乐天览镜喜老诗欣然有作
徐大镛（清代）

行年六十四，衰羸已如此。心为境所役，多忧少欢喜。

如木已成灰，焦劳伊胡底。忽读乐天诗，不觉恍然矣。

硁硁小人哉，所见何其鄙。试观同气中，皆无逾我齿。

地下已三人，生存仅半耳。更观同游辈，不必远为指。

即以今年论，两作故人诔。春日亦吾亡，夏月虞卿死。

年皆少于我，忽焉成新鬼。彼独胡为然，我又何所恃。

略无灾害侵，岁岁筹增纪。所以白乐天，恬然安杖履。

无恋亦无厌，知足乃知止。览镜自喜老，胸襟此何似。

一编《长庆集》，吟玩日无已。可化褊急心，可悟盈虚理。

始知我一生，亦既受帝祉。自问何德能，恐尚不称是。

行将开七秩，未尝勤四体。不用守庚申，又免呼庚癸。

虽无少傅尊，亦曾忝禄仕。虽无履道居，亦粗营宅第。

乐天况无儿，我已有孙子。当喜不当叹，欢娱从此始。
川上南望伊川
邵雍（宋代）

山留禹凿门，川阁尧水痕。
古人不复见，古迹尚或存。
岁月易凋谢，善恶难湮沦。
无作近名事，强邀世俗尊。
悟黄粱 本名燕归梁赠刘九郎
王丹桂（金朝）

人间何事最堪悲。迷火院，受驱驰。不曾时霎暂舒眉。

算何日，是休期。

况他衣饮各相随。空热乱，又奚为。明明生死眼前催。

放得下，是便宜。
经废寺（前半首一本作五言绝句）
顾况（唐代）

不知何世界，有处似南朝。石路无人扫，松门被火烧。

断幡犹挂刹，故板尚支桥。数卷残经在，多年字欲销。
春阴
吕夏卿（宋代）

海棠阴浅日黄昏，画阁轻寒绣被温。
春梦醒来能记否，卖花声过忽开门。
玄珠歌 其三十
张果（唐代）

逍遥著述显虚无，不出身田指道躯。内秘分为上中下，寻踪尽道得玄珠。
颂石头和尚草庵歌
释印肃（宋代）

上乘菩萨信无疑，为法忘躯世所希。
粉骨碎身应未报，声闻小果卒难知。
和曾守有作
曹勋（宋代）

问俗犹秋热，移床趁晚凉。
笑谈怀酒伴，节物念吾乡。
闻道银槽熟，思倾玉指香。
政须图一醉，宁复较行觞。
题七星岩 其四
谭胜祖（明代）

乍晴新雨晓云攒，花柳舒容叶叶宽。幻石藏云通岭气，游烟归树锁春寒。

蓬蒿自许无题凤，缥缈时应见跨鸾。若过名山寻住处，沿溪苍郁路漫漫。
官
杨万里（宋代）

翠旌绿纛夹车轮，龙作长身铁作鳞。
莫笑道傍数松树，古来老却几官人。
重寄绝句（一作寄唐州杨八）
刘禹锡（唐代）

淮西既是平安地，鸦路今无羽檄飞。

闻道唐州最清静，战场耕尽野花稀。
喜五兄自泗州至
元稹（唐代）

眼中三十年来泪，一望南云一度垂。

惭愧临淮李常侍，远教形影暂相随。
和衢守张舍人龙眠捉马图诗
史尧弼（宋代）

世间凡马那知数，便觉从今一洗空。
不遣奚奴严玉勒，恐因风雨渺龙宫。
小重山 晓过山塘
薛琼（唐代）

晓风吹我过山塘。山藏烟霭里、影微茫。红阑翠幕白堤长。轻舟动、人在画中行。

满路斗芬芳。携筐争早市、卖花忙。家家楼阁试新妆。拈鲜朵、点缀鬓云香。
赠别潘汉臣
曹彦约（宋代）

宦薄鱼上竿，地左猿择木。
经过还似旧，笑语何时足。
留君潘鬓在，许我曹装趣。
三年却归来，此梦如何续。
喜李景魏就熊伯岩县尉招
乐雷发（宋代）

长歌白石草庐深，今抱园丝就赏音。
温饱不为儿辈计，行藏端赏古人心。
鱣鱼堂上春开帐，鸂鶒滩前夜对衾。
拟挂奚囊梅下听，谪仙应共隐仙吟。
寿南强社弟五十
林耀亭（清代）

禊事重修聚画堂，介眉春酒合称觞。任教沧海桑田变，自有延年益寿方。

阅世艰难馀血泪，伤时讽咏入诗囊。家风我亦同梅鹤，敢献冈陵颂一章。
元英折惠柚花
朱槔（宋代）

白玉繁花五叶芳，春风吹尽洞庭霜。
河西道眼分明处，识破此中知见香。
【双调】雁儿落过得胜令_长别和风闹
刘时中（元代）

长别
和风闹燕莺，丽日明桃杏。长江一线平，暮雨千山静。载酒长君行，折柳系离情。梦里思梁苑，花时别渭城。长亭，咫尺人孤另；愁听，阳关第四声。
东山仰谢安，秋水思张翰。长沙屈贾谊，落日悲王粲。坐上酒初残，灯下剑空弹。马援标铜柱，班超指玉关。遥看，明月钱塘岸；云间，山头更有山。
题和靖墓
西湖避世乖，东阁偿诗债。遨游天地间，放浪江湖外。读易坐书斋，策杖步苍苔。酒饮方拚醉，诗成且放怀。渐渐梅开，独立黄昏待。暗暗香来，清闲处士宅。
愚公园春酌二首
谢榛（明代）

共醉春风且放情，白云无定若浮名。
好花开落寻常事，遮莫黄鹂不住声。
悬钟
方信孺（宋代）

绝壁初无路可通，何人特地铸金钟。
神仙底处应难诘，弹落余声和涧松。
梅花十首
张耒（宋代）

三亩荒园草棘荒，可堪终夜北风狂。
瑶环瑜珥谁将去，啧啧幽禽啄蕊黄。
九月八自赋二种芙蓉二首 其一 红芙蓉
蒲道源（元代）

丰肌弱骨与秋宜，宿酒酣来不自持。岂为严霜成槁质，要凭初自发妍姿。

燕姬入画犹嫌陋，蜀锦团窠未足奇。独对芳丛寄幽兴，子高真是遇仙时。
贺毅刚中长老住承天禅寺诗二首 其二
成廷圭（元代）

海上东来转法轮，祖衣传久色逾新。携将天目山中雨，洒向蛾逾石上尘。

行道要从无佛处，开堂须著有缘人。等閒拈出菩提子，百草千花不当春。
题象山县栖霞观应真亭简住持张弱士
宋伯仁（宋代）

万玉丛中屋四檐，柳花时候笑掀髯。
谁将海上山千点，纪作人间画一缣。
药灶未寒丹可炼，春风犹力酒宜添。
透瓶泉冷无人酌，输与黄冠自养恬。
秋日遣兴
孙应时（宋代）

虚斋独寝意偏清，梦断秋窗月正明。
匡坐偶然成导引，未须痴绝慕长生。
易曦侯率其伯叔二子诸门人见过
凌义渠（明代）

一笑宛如昨，苍然揖古儒。谈谐仍未减，感慨不能无。

子弟环相侍，诗书抱欲枯。借君愧素饱，谁谓伐檀孤。
仲秋过卢北山子俞尝新酝作
陈藻（宋代）

白秫新收酿得红，洗锅吹火煮油葱。
莫嫌倾出清和浊，胜是尝来辣且浓。
偈颂一百零九首 其六十
释可湘（宋代）

东家点灯，西家暗坐。一样元宵，生涯各做。暗坐底默默提撕，点灯者明明照破。
山居
陈辅（宋代）

山居老树秋还青，山下渔舟傍晚汀。
一笛月明人不识，自家吹与自家听。
采绿吟
周密（宋代）

放舟于荷深柳密间。舞影歌尘，远谢耳目。酒酣，采莲叶，探题赋词。余得塞垣春，翁为翻谱数字，短箫按之，音极谐婉，因易今名云

采绿鸳鸯浦，画舸水北云西。槐薰入扇，柳阴浮桨，花露侵诗。点尘飞不到，冰壶里、绀霞浅压玻璃。想明榼、凌波远，依依心事寄谁。

移棹舣空明，苹风度、琼丝霜管清脆。咫尺挹幽香，怅岸隔红衣。对沧洲、心与鸥闲，吟情渺、莲叶共分题。停杯久，凉月渐生，烟合翠微。
偈颂一百二十三首
释普度（宋代）

入荒田，出荒田，
信手拈来颗颗圆。横三千，
竖三行。虽曰眼席底空花，
直是明白洞然。
七月二十五日为广州蒲涧节巩帅相招坐上默营两诗 其一
曾丰（宋代）

侵寻逾七夕，次第到中秋。蒲涧广南节，熊车城外游。

杯盘收复出，宾主劝还酬。痛为江山饮，离骚不读休。
次韵沈信臣游龙焙
韩元吉（宋代）

武夷仙人厌尘埃，金鞭白马飞崔嵬。
丹砂已就不可识，尚有瑶草分灵栽。
千花剪巧缀密露，秀色不待春风催。
东溪路入三千里，山如舞凤连翩来。
枪旗未动供采掇，垒鼓夜作空山雷。
苍虬绕圭龙护璧，面为铁石口琼瑰。
烹煎斗水出好事，珠璎玉字相萦回。
已嗟双井甘退步，况复日注真难侪。
我来窃食端为此，把玩一日三智力。
手奭清泉吊陆子，底用浊酒穷欢咍。
头风快愈春睡散，老眼尚为群书开。
知君此游更不恶，坐有纤纤时捧杯。
偶至刘少师园二首 其二
叶梦得（宋代）

老木参天拱十围，何妨桃李间相依。却怜韩令功如许，不为山丹少霁威。
次韵卢直院题秀邸所赠春龙出蛰图
戴栩（宋代）

中兴断鳌四极立，黄河不动银河湿。
群龙作御翊天飞，岂有泥蟠初破蛰。
画家画甜难尽神，诗家诗苦空绝尘。
上圣调合二能事，从此角鬐成活身。
王门沉沉风铎语，妙舞停弯歌罢句。
放半祥光挟电生，知从所赐春龙处。
明朝黄麻出汉宫，草麻因赠玉堂翁。
见者传观互矜诧，我为指点开鸿蒙。
九州未画一丰草，龙豢於官犹在岛。
后来盛理称太平，麟凤不厌郊原小。
我原万物常安舒，泽焦润槁旱已拘。
百灵有职不相袭，昆仑日月自出入。
清明后同秦帅端明会饮李氏园池
文彦博（宋代）

洛浦林塘春暮时，暂同游赏莫相违。
风光不要人传语，一任花前尽醉归。
正月二十八日峡外见鷰子二首
杨万里（宋代）

不宿青枫学子规，不穿绿柳伴莺啼。
双飞只爱清江水，自喜身轻照舞衣。
反禽言二首 其一
赵蕃（宋代）

雨后翛然欲变秋，意捐絺绤揽衣裘。林间脱裤催人急，时有炎凉底过忧。
风光好
汪玉轸（清代）

掩花关。启花关。看偏春光春又残。动愁端。

空庭雨过苔痕碧。天寥寂。短短回廊曲曲栏。且盘桓。
题黄鹤楼
江万里（宋代）

黄鹤楼高倚半天，楼中黄鹤去千年。
檐楹自是留真境，几席何妨得老仙。
云护山光秋驻马，日笼江影书停船。
良工改写归图画，俯仰令人一慨然。
夕阳
郭祥正（宋代）

夕阳沈谷口，海水接天南。归鸟自成阵，暝山如半酣。

看云贪仰面，移杖忽遗簪。幽独谁相过，人情老始谙。
登文昌宫延禧宝塔
刘克平（明代）

芙蓉青削海天中，去住吾生此断蓬。转世谁知金粟佛，凭高聊御太王风。

十年两度题诗过，千界诸山入眼同。莫遣淹留催落日，暮云天外乱归鸿。
登苏门山百泉
刘豫（宋代）

太行雄伟赤霄逼，枝分苏门为肘腋。孕奇产秀气蟠郁，涌作琉璃千顷碧。

初疑骊龙蛰山趾，仰喷明珠飞的皪。忽如湘灵理新妆，大鉴开匣乍磨拭。

峰峦倒影浸云烟，蘋藻照沙改颜色。相辉一段佳风月，馀泽几州及动植。

昔闻隐沦有仙人，高标清与溪山敌。悠悠往事散浮云，啸有遗屋行有迹。

我居东秦济水南，无限泉池日亲炙。一行作吏别经年，情思尘埃何处涤。

云祠因祷来凭栏，顿爽骨毛快胸臆。飘飘兰舟七八客，尊俎笙箫随分入。

胜概纷并接不暇，恨乏鲁戈延晷刻。归来簿领厌沉迷，春睡每着蝶梦适。

心约他时杖履游，醉漱溪流枕溪石。
晚饮
杨万里（宋代）

大醉或伤生，不醉又伤情。
此事两难处，後先有重轻。
醉後失天地，余生底浮萍。
愁城不须攻，醉乡无此城。
赵春谷约游北山次陈本斋韵
牟巘（宋代）

病士痼于懒，举世少匹亚。未省读道书，低头蒙绛帕。

梦想北山北，户限久不跨。折简许我游，篮舆暂相借。

腹鸣肩自举，悠然谢衔靶。邂逅得水竹，神明湛吾舍。

山亦紫翠横，了不费要迓。平生赤两脚，城市所深怕。

何妨岩石间，共永一日暇。高情伟卓荦，不在古人下。

喜客见眉宇，煮茗扫风榭。老山澹一癯，龟息闻静夜。

摄衣倒凌景，回首怜俗驾。吾侪偶会弁，小语辄雷咤。

风雨万虑清，讵肯随物化。商山尚局促，而况彼畦夏。
蒙阴感事
吴唐林（清代）

征车摇摇入齐甸，七日已抵蒙阴县。东蒙山下居民稀，附郭村墟少烟爨。

土人见客前致辞，坐语沙中溯离乱。连年寇盗满东都，河北官军苦征战。

兖曹颍毫逋逃多，连骑呼群日东窜。纷然贼骑翻山来，去岁穷乡尽遭难。

仓储劫掠庐舍焚，十室丁男九分散。即今贼退事少平，比县干戈苦传箭。

四方襁负犹未归，为恐原燎更重煽。原田每每无人耕，茂草荒凉野花茜。

往来孔道无人行，今日单车喜重见。感此弥怀陵谷悲，再来已值沧桑变。

我亦乡关付劫灰，回望南云泪如霰。
挽曹泰宇居士三首
陈著（宋代）

忠义垂青脉，癯然独饭蔬。
生涯一身寄，禅学九经余。
有教宁分类，逢人只借书。
世方餍粱肉，视此愧何如。
醉花阴
杨无咎（宋代）

捧杯不管余酲恶。玉腕宽金约。宛转一声清，戛玉敲冰，浑胜鸣宛索。

朱唇浅破桃花萼。重注鸬鹚杓。夜永醉归来，细想罗襟，犹有梁尘落。
清平乐·上阳春晚
温庭筠（唐代）

上阳春晚，宫女愁蛾浅。新岁清平思同辇，争奈长安路远。
凤帐鸳被徒熏，寂寞花琐千门。竞把黄金买赋，为妾将上明君。
水龙吟（水仙花）
赵闻礼（宋代）

几年埋玉蓝田，绿云翠水烘春暖。衣薰麝馥，袜罗尘沁，凌波步暖。钿碧搔头，腻黄冰脑，参差难翦。乍声沈素瑟，天风佩冷，蹁跹舞、霓裳遍。

湘浦盈盈月满。抱相思、夜寒肠断。含香有恨，招魂无路，瑶琴写怨。幽韵凄凉，暮江空渺，数峰清远。粲迎风一笑，持花酹酒，结南枝伴。
小桃红·咏桃
周文质（元代）

东风有恨致玄都，吹破枝头玉，夜月梨花也相妒。
不寻俗，娇鸾彩凤风流处。
刘郎去也，武陵溪上，仙子淡妆梳。
为兰风题天上人间图即以志别 其一
孙原湘（清代）

聘玉盟处玉化烟，生天小像写婵娟。侬心别有兰香影，知在华鬟第几天。